जयपुर. कोरोना वायरस के प्रकोप को रोकने के लिए किए लॉकडाउन में भले ही पूरा प्रशासन आमजन की समस्याओं दूर करने और आवश्यक सेवाओं की पूर्ति में जुटा हो, लेकिन इस आपात स्थिति में भी कुछ लोग काले कारनामे करने से नहीं चूक रहे। ऐसा ही मामला गुरुवार को गोनेर क्षेत्र के पास बनी रिंग रोड सीमा में सामने आया है। जहां कुछ कर्मचारी निगम की पशु एम्बुलेंस में करीब आधा दर्जन गौवंश लेकर आए और उन्हें एक पिकअप में शिफ्ट कर भेज दिया। स्थानीय ग्रामीणों को जब इसकी भनक लगी तो वह मौके पर पहुंचे और इसकी जानकारी ली। इस पर निगम कर्मचारियों ने ग्रामीणों से बदसलूकी की। इस मामले में लोगों ने निगम के कर्मचारियों पर गो-तस्करी का आरोप लगाते हुए शिवदासपुरा थाने में शिकायत भी दर्ज करवाई है। श्रीराधे गोविंद सोश्यल ग्रुप ऑफ यूथ बीलवा के नेतृत्व में स्थानीय लोगों ने थाने में दी शिकायत दी है। रिपोर्ट में बताया कि निगम के कर्मचारी 7-8 गायों को पशु एम्बुलेंस से एक पिकअप में डालकर कहीं भेज रह थे। जबकि सभी गौवंश स्वस्थ लग रहे थे। इसमें से कोई भी बीमार नहीं था। गु्रप के सदस्यों ने कर्मचारियों से इस बारे में पूछताछ की तो उन्होंने कोई जवाब नहीं दिया और अभद्र भाषा का प्रयोग करने लगे। लोगों ने निगम के कर्मचारियों पर गो-तस्करी का आरोप लगाया है।